Imtella' Awwissu 26, 2021 - Aġġornata 26 Ta' Awwissu, 2021 8:37pm Rapport: Ruth Amaira Wara iktar minn 12-il sena, koppja miż-Żejtun qed terġa' tgħix flimkien. Is-saħħa mentali u l-kundizzjonijiet li ġġib magħha kienet ir-raġuni li firdithom u l-insistenza tar-raġel li ma joqgħodx iktar bogħod minn martu ir-raġuni li ġabithom flimkien. Illum jgħixu flimkien f'residenza tal-anzjani f'Tas-Sliema. Is-saħħa mentali lagħbet karta krudili fid-destin tal-koppja Manwel u Rita Galea imma ma rebħitilhomx, però poġġietilhom sfida kbira li firdithom u żammithom bogħod minn xulxin. Ilhom miżżewġin 33 sena u kienu d-dell ta' xulxin, skont ma' qalilna Manwel… Sakemm 12-il sena ilu mietet ommu, li kienet ħaġa waħda mal-mara tiegħu Rita. Hawn beda l-gwaj; martu ma baqgħetx l-istess, is-saħħa mentali tagħha bdiet sejra għall-agħar. L-ewwel l-isptar Monte Carmeli u mbagħad fid-djar residenzjali, Rita baqgħet bit-tbissima dejjem fuq xufftejha, xi kultant tisraq ħarsa lejn żewġha Manwel. Għandhom biss lil xulxin. Il-pandemija kienet kattiva. Għal Manwel, li kuljum, xemx jew xita, kien imur iżur lil martu, kienet ir-raġuni li qatgħetu kompletament minnha. Imma ma ċediex, anzi daħħalha f'rasu li jagħmel il-pass li jmiss – imur jgħix ma' martu fir-residenza fejn bħalissa tinsab. Ilha hawn kważi tliet snin; huwa daħal erba' xhur ilu u l-ħajja għalihom mal-ewwel reġgħet marret għal kif bdiet – dejjem flimkien. Kundizzjoni mentali m'għandiex żmien jew età; jekk intix raġel jew mara. Trid biss iż-żmien, il-paċenzja, mogħdrija u l-imħabba biex terġa' lura fuq saqajk. Illum Manwel, li għandu 67 sena, u martu Rita seba' snin iżgħar minnu, huma l-bastun ta' xulxin, il-kundizzjoni tagħha bdiet ġejja ħafna iktar għall-ahjar u l-kuraġġ li jagħmlu lil xulxin itihom it-tama li xejn ħlief il-mewt ma jifridhom.